b'\n_START_ARTICLE_\nNikolai Je\xc5\xbeov\n_START_PARAGRAPH_\nNikolai Ivanovit\xc5\xa1 Je\xc5\xbeov (ven. \xd0\x9d\xd0\xb8\xd0\xba\xd0\xbe\xd0\xbb\xd0\xb0\xcc\x81\xd0\xb9 \xd0\x98\xd0\xb2\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\x95\xd0\xb6\xd0\xbe\xcc\x81\xd0\xb2, 1. toukokuuta 1895 \xe2\x80\x93 4. helmikuuta 1940) oli Neuvostoliiton salaisen poliisin, NKVD:n johtaja suuren puhdistuksen aikana 1936\xe2\x80\x931938._NEWLINE_Virallisten asiakirjojen mukaan Je\xc5\xbeov oli syntyisin Pietarista. Joidenkin asiakirjojen mukaan h\xc3\xa4n oli kotoisin Marijampol\xc4\x97sta. Kirjeess\xc3\xa4\xc3\xa4n "Letter of an Old Bolshevik" (1936) Boris Nicolaevsky kuvailee Je\xc5\xbeovia tavalla, jonka perusteella Je\xc5\xbeovilla on todenn\xc3\xa4k\xc3\xb6isesti ollut luonnevika. Stephen F. Cohenin mukaan Je\xc5\xbeov oli pienikokoinen, biseksuaali ja  huumeriippuvainen fanaatikko._NEWLINE_H\xc3\xa4n ei k\xc3\xa4ynyt kouluja, vaan toimi tehdasty\xc3\xb6l\xc3\xa4isen\xc3\xa4 ennen joutumistaan keisarilliseen armeijaan 1915\xe2\x80\x931917. H\xc3\xa4n liittyi bol\xc5\xa1evikkeihin Vitebskissa 5. toukokuuta 1917, vain muutaman kuukauden ennen lokakuun vallankumousta. Sis\xc3\xa4llissodan aikana h\xc3\xa4n oli Puna-armeijassa poliittisena komissaarina._NEWLINE_Helmikuusta 1922 h\xc3\xa4n toimi puolueen teht\xc3\xa4viss\xc3\xa4 erilaisissa komiteoissa. Marraskuussa h\xc3\xa4net nimitettiin puolueen erikoisasioiden, henkil\xc3\xb6st\xc3\xb6n ja teollisuuden p\xc3\xa4\xc3\xa4llik\xc3\xb6ksi. Vuodet 1929\xe2\x80\x931930 h\xc3\xa4n vastasi maataloudesta ja marraskuusta 1930 teollisuudesta. Vuonna 1934 h\xc3\xa4net nimitettiin keskuskomiteaan, ja seuraavana vuonna sen sihteeriksi. H\xc3\xa4n oli syyskuusta 1936 my\xc3\xb6s presidiumin j\xc3\xa4sen._NEWLINE_Je\xc5\xbeov oli lojaali Josif Stalinin seuraaja. Vuonna 1935 h\xc3\xa4n esitti idean, ett\xc3\xa4 poliittinen oppositio johtaa v\xc3\xa4ist\xc3\xa4m\xc3\xa4tt\xc3\xa4 v\xc3\xa4kivaltaan ja terrorismiin ja oli siksi kukistettava. T\xc3\xa4st\xc3\xa4 tuli Stalinin puhdistusten ideologinen perusta. Je\xc5\xbeov nimitettiin sis\xc3\xa4asiain kansankomissaariksi NKVD:n johtoon 1936. T\xc3\xa4ss\xc3\xa4 ominaisuudessa h\xc3\xa4n johti terrorikampanjaa. Je\xc5\xbeovin aikana noin puolet Neuvostoliiton poliittisista ja sotilasjohtajista vangittiin tai teloitettiin, lis\xc3\xa4ksi sadat tuhannet muut, joita ep\xc3\xa4iltiin ep\xc3\xa4lojaaliudesta tai taloudellisesta sabotaasista._NEWLINE_Je\xc5\xbeov nimitettiin viel\xc3\xa4 vesikuljetusten kansankomissaariksi huhtikuussa 1938, mutta 22. elokuuta h\xc3\xa4nen varamiehens\xc3\xa4 Lavrenti Berija nimitettiin NKVD:n johtoon. Stalin ja Molotov arvostelivat NKVD:n toimintaa ja metodeja marraskuussa 1938 ja Je\xc5\xbeov erosi omasta pyynn\xc3\xb6st\xc3\xa4\xc3\xa4n 25. marraskuuta 1938. Je\xc5\xbeov erotettiin 3. maaliskuuta 1939 my\xc3\xb6s viroistaan keskuskomiteassa. 10. huhtikuuta h\xc3\xa4net pid\xc3\xa4tettiin syytettyn\xc3\xa4 vakoilusta ja Stalinin murhan suunnittelemisesta. Je\xc5\xbeov tuomittiin ja teloitettiin 4. helmikuuta 1940.'